Nariadenie Rady (EHS) č. 338/77
zo 14. februára 1977,
ktorým sa mení a dopĺňa nariadenie (EHS) č. 315/68 stanovujúce normy kvality pre kvetinové cibule, podzemky a hľuzy
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 234/68 z 27. februára 1968 o vytvorení spoločnej organizácie trhu so živými rastlinami a iným rastlinným tovarom, hľuzami, koreňovými sústavami a im podobné, rezanými kvetmi a okrasnými listami [1], a najmä jeho článok 3,
so zreteľom na návrh Komisie,
keďže prvá zarážka článku 2 ods. 1 nariadenia Rady (EHS) č. 315/68 z 12. marca 1968, ktorým sa stanovujú normy kvality pre kvetinové cibule, podzemky a hľuzy [2], naposledy zmeneného a doplneného nariadením (EHS) č. 2971/76 [3], stanovuje, že ak produkt uvedený v článku 1 nespĺňa normy kvality, tak nemôže byť v rámci spoločenstva vystavený na predaj, ponúkaný na predaj, predávaný a ani dodávaný spotrebiteľovi pre jeho osobné potreby, či už zo strany obchodníka alebo priamo zo strany producenta;
keďže produkt určený pre spotrebiteľov môže byť zabalený vo výrobnej etape alebo vo veľkoobchodnej etape;
keďže na zabezpečenie jednoduchšej a efektívnejšej kontroly musí zabalený produkt spĺňať normy kvality;
keďže aj príloha k nariadeniu Rady (EHS) č. 315/68 uvádza ustanovenia o veľkostných triedach; keďže tieto ustanovenia sa nevzťahujú na plodiny nasledujúcich rodov: Allium, Anemone, s výnimkou koronárnych druhov Chionodoxa, Endymion, Fritillaria, Puschkinia, Tigridia, Triteleia a na druh Scilla sibirica, jej kultivary a hybridy s výnimkou kultivaru atrocaerulea (Spring beauty); keďže s cieľom naďalej dosahovať hlavné ciele stanovené akostnými normami, triedenie podľa veľkosti sa musí stanoviť aj pre tieto plodiny,
PRIJALA TOTO NARIADENIE:
Článok 1
Text článku 2 ods.1 nariadenia (EHS) č. 315/68 sa nahrádza týmto:
"1. Ak produkt uvedený v článku 1 nevyhovuje normám kvality, nemôže byť:
- v rámci spoločenstva:
a) držaný alebo prepravovaný s cieľom predaja v žiadnom obchodnom štádiu, v obaloch určených pre spotrebiteľa;
b) vystavovaný na predaj, ponúkaný na predaj, predávaný a ani dodávaný spotrebiteľovi ani zo strany obchodníka a ani priamo od producenta,
- vyvážaný do tretích krajín."
Článok 2
Do tabuľky v kapitole III prílohy k nariadeniu (EHS) č. 315/68 sa pridajú v abecednom poradí produkty uvedené v prílohe k tomuto nariadeniu a ustanovenia týkajúce sa jednotlivých produktov.
Článok 3
Toto nariadenie nadobúda účinnosť 1. júla 1977.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. februára 1977